**Beretning 2013**

En formandsberetning er både pligt og anledning til at gøre status over året, der er gået siden sidste generalforsamling. Hvad er sket i dette år? – hvordan og hvorhen har vi bevæget os?

På generalforsamlingen i 2012 var det store tema vedtagelsen af den nye hussalgsprocedure, som vi havde forberedt gennem længere tid. På generalforsamlingen i år er det en stor glæde at konstatere, at hussalgsproceduren ser ud til at virke, sådan som vi håbede - men jo dybest set ikke kunne vide noget om dengang.

Helt konkret er hus 1 blevet solgt efter de principper, som vi vedtog. Og ikke bare derfor – men også fordi vi allerede kender jer som dejlige bofæller – skal Anne, Sebastian, Sille og Kaluka ønskes varmt velkommen, igen!

Desuden har der det sidste år været en vældig aktivitet omkring ventelisten, som jeg tror er kommet bag på de fleste. På kort tid har vi jo nærmest fået en kø af børnefamilier, som er interesserede i at købe hus på Bakken, og det slår nu engang en ret optimistisk tone an i forhold til spørgsmål om hussalg.

På driftssiden er der særligt tre ting, som jeg er glad for, at der er sat flueben ved i det forgangne år.

1.Vi er frifundet for mistanke om olieforurening på Bakken! Det var en kæmpe lettelse, da vi fik afgørelsen fra regionen og dermed slap med skrækken for udsigten til at skulle betale store summer for …. ingenting og en masse besvær!

2.Vi har underskrevet en aftale om mellemværendet med vore naboer på Strandgårdsvej og dermed sat punktum for en sag, som på et tidspunkt så ud til kun at ville ende i hårdknude.

3.Intranetdelen af vores hjemmeside er moderniseret og gjort mere brugervenlig. Det er nu nemt og overskueligt at finde dagsordner, referater, skemaer, opgørelser og vigtige beslutninger, ligesom Bakkanalen tilbage fra 2010 har fået et virtuelt arkiv.

På fællesmøderne har vi igen fået plads til de visionære drøftelser, og dem har der heldigvis været nogle gode af.

Ankeret på Bakken, nerven i bofællesskabet, - MADORDNINGEN har haft sin tur på et par fællesmøder, og hvad er det endt med? Ja, udover en mulighed for at gå op til 30 kr, så blev selve madplansskemaet justeret. I virkeligheden ganske lidt, men der er blevet plads til at kommunikere intentioner om økologi og vegetarvenlighed, og alene det har gjort, at der er kommet mere fokus på disse aspekter, uden at vi har fastsat regler eller retningslinier om det. Det er egentlig ret elegant.

Siden august har PRIORITERINGSDEBATTEN fyldt rigtig meget på fællesmøder og – ikke mindst – cafémøder. Det er der kommet flere spændende projekter og grupper ud af: For et år siden kendte vi hverken ”Kolbøtteprojektet” eller ”Energnisterne”. ”Svelleudvalget” led af åndenød, det gør det ikke mere. Der er opstået grupper for både ”fælleshus” og ”fælleshustorv”.”Kultur & kommunikation” er sat i skema. Bag det alt sammen ligger dels nogle rigtig gode projekter, som kan være med til at udvikle Bakken – dels er en lang række bofæller engageret i at gøre Bakken til et endnu bedre sted at være, som Café-udvalget vist har formuleret det.

Indtil for ganske nylig havde vi en intention om, at vi i dag skulle vedtage en plan, som tog højde for investeringer i udvikling og vedligeholdelse på Bakken, for så vidt angår både økonomi og arbejdstimer de næste 3 år. Når vi på sidste fællesmøde besluttede ikke at gøre det alligevel, skyldtes det, at der ikke umiddelbart var lyst til at skære i gode og nødvendige projekter, og at vores økonomi er skruet sådan sammen, at der kommer større råderum i ”år 4 og 5”, hvilket betyder, at vi – alt andet lige – ser ud til at få råd til de projekter, som er på tegnebrættet, hvis vi i stedet går efter en 5-årsplan.

Det betyder, at vi i dag kun skal og kan tage stilling til, hvad der skal afsættes til projekter i budgettet for 2013. Det betyder samtidigt, at der er nogle projekter, som ikke får afsat penge i år. Men det betyder på ingen måde, at disse projekter er ”dømt ude”, vi forventer bare, at udgifterne til dem ligger i 2014 eller senere. Og derfor kan man sagtens arbejde videre med projektering og planer til fremlæggelse på fællesmøder osv. allerede i 2013.

Det er en meget privilegeret situation, at der ikke blot er god *energi* i bofællesskabet, men at vi rent faktisk også har *økonomi* til både udviklingsprojekter og den nødvendige vedligeholdelse, selv om vi – i hvert fald i år - holder GEF i ro. Som flere har påpeget, så er udfordringen nok snarere at få vore egne ressourcer – *manpoweren -* til at slå til, men da er det jo meget passende, at vi har besluttet at hæve antallet af arbejdsdage for de voksne til fire pr. år.

Det var i øvrigt også en god debat – den som Vedligeholdelsesudvalget lagde op til som en evaluering af arbejdsweekenderne, hvor vi traf dén beslutning.

I det hele taget synes jeg, at den generelt herskende tone på fællesmøderne tegner godt for de store beslutninger, som ligger foran os. Her tænker jeg især på spørgsmålet om gårdens fremtid og om bofællesskabets energiforsyning ”på den lange bane”, som Energnisterne kalder det. To sager, hvor der er mange interesser, som involverer økonomi i større skala, og hvor der er stærke holdninger. Heldigvis har vi også i begge disse sager et udvalg eller en gruppe, som påtager sig ansvaret for at gennemføre relevante undersøgelser og på den måde forberede diskussionerne og beslutningerne. Jeg tænker også på den 5-årsplan, som vi ”lige” skal have gjort færdig.

Jeg har allerede – direkte eller indirekte - nævnt de fleste af de grupper og udvalg, vi har, og som udgør krumtapper i Bakkens måde at fungere på. Jeg mangler vist bare Ventelisteudvalget og Fåregruppen. Og derudover er der jo alt det, som uden videre bliver gjort af bofæller, som enten formelt har ansvar for en opgave, eller bare føler sig ansvarlig på en måde, som nogle gange er synlig, andre gange overses, men som alt sammen er med til, at Bakken fungerer. Ingen nævnt, ingen glemt, men mange steder vil en tak være velplaceret.

En særlig tak for indsatsen i det forgangne år vil jeg dog alligevel give; det er til mine kolleger i bestyrelsen: Erik og Steffen, som træder ud sammen med mig, og de to Mette´r og Dan, som godt vil vælges igen!

Kirstine